SPRC ปิดเช้าร่วง 4% หวั่นจ่ายเงินเยียวยา “น้ำมันรั่วกลางทะเล” กระทบงบ Q1/65
SPRC ปิดเช้าร่วง 4% หวั่นจ่ายเงินเยียวยา “น้ำมันรั่วกลางทะเล” โดยได้มีผู้ประกอบการหลายกลุ่ม อาทิ โรงแรม ท่องเที่ยว ร้านอาหาร ชาวประมง เข้าชื่อกว่า 5,000 รายแล้ว จึงอาจกระทบต่องบการเงินบริษัท
8 ก.พ. 2565

ผู้สื่อข่าวรายงานว่า วันนี้ (8 ก.พ. 2565) ราคาหุ้น บริษัท สตาร์ ปิโตรเลียม รีไฟน์นิ่ง จำกัด (มหาชน) หรือ SPRC ปิดภาคเช้า อยู่ที่ระดับ 9.75 บาท ลบไป 0.45 บาท หรือลงไป 4.41% โดยทำจุดสูงสุดที่ระดับ 10.20 บาท และทำจุดต่ำสุดที่ระดับ 9.70 บาท ด้วยมูลค่าการซื้อขาย 447.54 ล้านบาท

นายกิติชาญ ศิริสุขอาชา ผู้อำนวยการอาวุโสฝ่ายวิเคราะห์หลักทรัพย์-รายย่อย บล.ซีจีเอส-ซีไอเอ็มบี (ประเทศไทย) กล่าวว่า ราคาหุ้นบนกระดาน SPRC ปรับลงจากนักลงทุนเทขายลดความเสี่ยงออกมากังวลค่าใช้จ่ายชดเชยเยียวยาผู้ที่ได้รับผลกระทบและฟื้นฟูสิ่งแวดล้อมจากเหตุการณ์น้ำมันรั่วไหลกลางทะเลระยอง โดยได้มีผู้ประกอบการหลายกลุ่ม อาทิ โรงแรม ท่องเที่ยว ร้านอาหาร ชาวประมง เข้าชื่อกว่า 5,000 รายแล้ว จึงอาจกระทบต่องบการเงินของบริษัท
อย่างไรก็ตามแม้ว่าบริษัทจะมีการทำประกันไว้แล้ว แต่อาจครอบคลุมความเสียหายไม่ได้ครบทั้งหมด จึงเชื่อว่าส่วนหนึ่งบริษัทอาจต้องจ่ายค่าชดเชยเยียวยา โดย บล.ซีจีเอส-ซีไอเอ็มบี ฯ คาดบริษัทตั้งสำรองสำหรับกรณีนี้จำนวน 700 ล้านบาทในปี 2565 ทำให้ปรับลดราคาเป้าหมายมาที่ 12.00 บาท  จากเดิม 12.50 บาท
ทั้งนี้ แม้มีความกังวลซ่อนอยู่ แต่ Fundemental ยังดีอยู่ จึงมองว่าราคาย่อตัวเป็นโอกาสเข้าซื้อ เพราะแนวโน้มค่าการกลั่นดีต่อเนื่อง โดยวานนี้ (7 ก.พ.2565) ค่าการกลั่นอยู่ที่ 8.23 เหรียญ/บาร์เรล ทำนิวไฮในรอบ 3 เดือน จากต้นปี 2565 อยู่ที่ 6.1 เหรียญ/บาร์เรล หากเทียบกับไตรมาส 1/2564 ค่าการกลั่นอยู่ที่ 1.7 เหรียญ/บาร์เรล ขณะที่ราคาน้ำมันพุ่ง 21% ตั้งแต่ต้นปีนี้จนถึงปัจจุบันส่งผลให้มีกำไรจากสต็อกน้ำมันด้วย